Tarybos sprendimas
2001 m. liepos 23 d.
iš dalies keičiantis Sprendimą 90/424/EEB dėl išlaidų veterinarijos srityje
(2001/572/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1], ypač į jo 24 straipsnio 1 ir 2 dalis,
atsižvelgdama į Komisijos pasiūlymą,
kadangi:
(1) Sprendime 90/424/EEB yra numatyta Bendrijos finansinio įnašo, skirto to sprendimo priede išvardytų ligų likvidavimui ir monitoringui, galimybė.
(2) Šis sąrašas gali būti papildomas arba iš dalies keičiamas atsižvelgiant į sveikatos būklės Bendrijoje pokyčius.
(3) Lašišų infekcinė anemija (LIA) yra nauja liga, pirmą kartą Bendrijoje atsiradusi 1998 m., lašišų auginimo pramonei galinti sukelti didelių nuostolių.
(4) Svarbu, kad LIA būtų kontroliuojama ir neišplistų į kitus rajonus.
(5) Mėlynojo liežuvio liga yra artropodų sukeliama virusinė avių, ožkų, galvijų ir kitų atrajotojų liga.
(6) Mėlynojo liežuvio liga tarptautiniu mastu veikia jautrių rūšių gyvų gyvūnų judėjimą, nes yra įtraukta į Pasaulio gyvūnų sveikatos organizacijos A sąrašą.
(7) 1998 m. mėlynojo liežuvio liga pateko į Bendriją iš užsienio ir čia ją išplatino užkrato pernešėjas.
(8) Tam tikri Europos Sąjungos rajonai dėl klimato sąlygų turėtų būti laikomi didelės rizikos zonomis.
(9) Sprendime 90/424/EEB numatytos skubios priemonės, kurias lemia mėlynojo liežuvio ligos protrūkiai. Bendrijos finansinis įnašas taip pat yra reikalingas monitoringui bei tam tikroms kontrolės priemonėms, įskaitant vakcinaciją nuo mėlynojo liežuvio ligos didelės rizikos rajonuose, kuriuose ši liga yra endeminė.
(10) Atsižvelgiant į tokią padėtį, į minėtą sąrašą turėtų būti įtraukta LIA ir mėlynojo liežuvio liga, kad būtų galima gauti dalinį Bendrijos finansavimą šių ligų likvidavimo ir jų monitoringo programoms įgyvendinti. Reikėtų patvirtinti atskirus reikalavimus dėl mėlynojo liežuvio ligos, kad būtų galima įgyvendinti Sprendimo 90/424/EEB 24 straipsnio 1 dalyje numatytą finansinę priemonę.
(11) Siekiant gauti dalinį Bendrijos finansavimą, būtina laikytis atitinkamų Sprendimo 90/424/EEB reikalavimų, o dėl LIA - 1993 m. birželio 24 d. Tarybos direktyvos 93/53/EEB, nustatančios būtiniausias Bendrijos tam tikrų žuvų ligų kontrolės priemones [2], reikalavimų.
(12) 1999 m. gruodžio 17 d. Tarybos reglamentas (EB) Nr. 2792/1999, nustatantis išsamias Bendrijos struktūrinės paramos žuvininkystės sektoriui taisykles ir tvarką [3], ypač jo 15 straipsnio 3 dalies g punktas, yra tinkamas teisinis pagrindas finansinei pagalbai LIA atveju užtikrinti; todėl taikytinos 1999 m. birželio 21 d. Tarybos reglamento (EB) Nr. 1260/1999, nustatančio struktūrinių fondų bendrąsias nuostatas [4], III dalies nuostatos, nukrypstant nuo tų, kurios numatytos Sprendimo 90/424/EEB 24 straipsnio 5 ir 6 dalies antrame sakinyje, 8 ir 9 dalyse.
(13) Sprendimas 90/424/EEB dėl šios priežasties turėtų būti iš dalies keičiamas,
PRIĖMĖ ŠĮ SPRENDIMĄ:
1 straipsnis
Sprendimo 90/424/EEB priede I grupė papildoma šiomis įtraukomis:
"- lašišų infekcinė anemija (LIA) [5],
- mėlynojo liežuvio liga endeminiuose arba didelės rizikos rajonuose [6]."
.
2 straipsnis
Šis sprendimas skirtas valstybėms narėms.
Priimta Briuselyje, 2001 m. liepos 23 d.